九龍觀
作者：黄希旦
朝代：宋

paragraphs: 峨峨古仙宮，樓殿蔭松柏。
昔在貞觀年，天皇御區域。
九龍出池中，遺下靈蹤跡。
嘉祐辛丑歲，郡侯得召伯。
是時夏六月，雲日紅翕赩。
殿北古龍堂，窗戶久不闢。
俄然靈蛇見，宛轉真像側。
鱗甲錦繡文，燦爛輝五色。
眎之頗馴擾，狎之不驚煬。
邯侯率群僚，朋來擁旌戟。
遲留夜未午，風雨滿天黑。
迅電瞥四起，狂雷隨一擊。
須臾風雨收，形影誰能覓。
斯蓋龍之靈，變化固難測。